На основу члана 44. став 2., члана 46. став 2., члана 55. став 2., члана. 110. ст. 3, 4. и 5. и 111. Закона о социјалној заштити (''Службени гласник РС'', бр. 24/2011), члана 32. Закона о локалној самоуправи ''Службени гласник РС'' бр. 129/2007) и члана 34. Статута општине Мерошина (''Сл.лист града Ниша'', бр. 48/16-пречишћен текст и 51/16),

Скупштина општине Мерошина, на седници одржаној дана 08.05.2017.године, донела је

**ОДЛУКУ**

**о социјалнОЈ заштитИ општине МЕРОШИНА**

**1. ОСНОВНЕ ОДРЕДБЕ**

**Предмет одлуке**

Члан 1.

Овом одлуком уређује се обим, услови и начин остваривања права на материјалну подршку и друге облике материјалне помоћи и коришћења услуга социјалне заштите, за чије је остваривање надлежна општина Мерошина као и начин финансирања и обезбеђивања средстава, у складу са законом.

**Корисници**

Члан 2.

Mатеријалну подршку утврђену овом одлуком, могу да остваре лица са пребивалиштем на територији општине Мерошина, а изузетно и лица која се затекну на територији општине у тешкој материјалној ситуацији.

Услуге социјалне заштите утврђене овом одлуком, могу да остваре лица са пребивалиштем на територији општине Мерошина, као и друга лица одређена овом одлуком.

**2. ПРАВА У ОБЛАСТИ СОЦИЈАЛНЕ ЗАШТИТЕ**

Члан 3.

Права у области социјалне заштите која се уређују овом одлуком су права на материјалну подршку и друге облике материјалне помоћи.

**Врсте материјалне подршке**

Члан 4.

Право на одређену врсту материјалне подршке остварује се ради обезбеђења егзистенцијалног минимума и подршке социјалној укључености корисника.

Врсте материјалне подршке су:

1) једнократна новчана помоћ;

2) опрема корисника и трошкови превоза за смештај у установу социјалне заштите или другу породицу.

Други облици помоћи o чијем се обезбеђивању стара општина су:

* помоћ у натури: огрев, књиге, школски прибор и животне намирнице;
* накнада трошкова сахране;
* регресирање трошкова превоза и смештаја у ученичке и студентске домове;
* регресирање трошкова боравка у предшколској установи;
* бесплатна ужина;
* финансиранје потребне додатне подршке деци и ученицима по предлогу ИРК;
* подршка деци без родитељског старања за почетак самосталног живота;
* новчана помоћ породице храниоца који је на дoбровољном служењу војног рока,
* бесплатни оброк;
* субвенције комуналних услуга;
* накнада трошкова за летовања, зимовања, екскурзије, излете и школу у природи;
* регресирање трошкова медицинских услуга;
* помоћ незапосленим студентима.

Права утврђена ст. 1. и 2. овог члана везана су за личност и не могу се преносити.

**3. УСЛУГЕ СОЦИЈАЛНЕ ЗАШТИТЕ**

Члан 5.

Услуга социјалне заштите које се утврђују овом одлуком је:

1) помоћ у кући

**4. МАТЕРИЈАЛНА ПОДРШКА**

**Једнократна новчана помоћ**

*Ближи услови за једнократну новчану помоћ*

Члан 6.

Право на једнократну новчану помоћ имају појединци и породице које се налазе у изузетно тешкој материјалној ситуацији, коју не могу самостално превазићи у случајевима: задовољавања основних животних потреба, постпеналне заштите, прихвата по престанку смештаја и у другим ситуацијама по процени Центра за социјални рад.

Задовољавањем основних животних потреба сматра се: набавка намирница, а у изузетним случајевима, набавка неопходне гардеробе, као и задовољавање других потреба изазваних специфичним стањем (болест, хируршке интервенције, тешка инвалидност и сл.).

*Висина једнократне новчане помоћи*

Члан 7.

Висина једнократне новчане помоћи утврђује се у зависности од потреба и стања појединца, односно породице.

Једнократна новчана помоћ не може бити већа од висине просечне зараде остварене по запосленом у општини.

*Учесталост једнократне новчане помоћи*

Члан 8.

Право на једнократну новчану помоћ појединац или породица могу да остваре највише три пута у току једне календарске године.

Изузетно од става 1. овог члана, појединац или породица могу ово право користити и више од три пута у календарској години, с тим да укупна средства остварена по основу овог права не прелазе износ просечне месечне нето зараде по запосленом исплаћене на територији општине према последњем објављеном статистичком податку.

*Начин остваривања права на једнократну новчану помоћ*

Члан 9.

У поступку решавања о праву на једнократну новчану помоћ Центар за социјални рад, дужан је да цени да ли се пружањем других облика социјалне заштите може ефикасније постићи задовољавање потреба корисника.

Новчана накнада за добровољно радно ангажовање у локалној заједници припада радно способним лицима, која се налазе у стању социјалне потребе.

Ако лице упућено на добровољно радно ангажовање неоправдано одбије ангажовање, не може остварити право на једнократну новчану помоћ.

Поступак за остваривање права на једнократну новчану помоћ је хитан, а рок за доношење решења по поднетом захтеву за остваривање овог права је месец дана од дана подношења захтева, односно од дана утврђене изузетно тешке материјалне ситуације, ако су обезбеђена средства за исплату права.

**Опрема корисника за смештај у установу социјалне заштите или другу породицу**

*Ближи услови за право на опрему корисника за смештај у установу социјалне заштите или другу породицу*

Члан 10.

Право на опрему за смештај у установу социјалне заштите или другу породицу има лице које се упућује на смештај у установу социјалне заштите или другу породицу, а ту опрему не може обезбедити само нити је могу обезбедити сродници који су, у складу са прописима, дужни да учествују у његовом издржавању.

*Садржај опреме корисника и висина трошкова превоза за смештај у установу социјалне заштите или другу породицу*

Члан 11.

Опрема корисника за смештај у установу социјалне заштите, односно другу породицу обухвата одећу, обућу и трошкове превоза корисника до установе односно породице.

Накнада трошкова превоза до установе, односно породице у коју се корисник упућује на смештај, исплаћује се у висини нужних трошкова.

*Начин остваривања права на опрему корисника и трошкове превоза за смештај у установу социјалне заштите или другу породицу*

Члан 12.

О праву на опрему за смештај корисника у установу социјалне заштите или другу породицу одлучује Центар за социјални рад решењем.

Центар за социјални рад ће, у складу са својим решењем, обезбедити набавку опреме, тј. неопходне обуће и одеће, као и путне трошкове кориснику који се упућује на смештај.

О врсти и начину превоза корисника до установе односно друге породице, одлуку доноси Центар за социјални рад, узимајући у обзир пре свега здравствено стање и узраст корисника.

**Помоћ у натури**

*Набавка огрева*

Члан 13.

Право на набавку огрева могу остварити корисници новчане социјалнепомоћи, из групе старих лица без породичног старања, као и појединци и породице чији су чланови радно неспособни или лошег здравственог стања и самохрани родитељи (када је други родитељ преминуо).

Корисницима који остваре право на огрев испоручиће се огревно дрво у количини од једног до три м3, или ће се обезбедити новчани износ за огрев у наведеној количини.

Обезбеђење помоћи из става 1. овог члана вршиће се у оквиру расположивих средстава буџета општине за односну годину, преко органа, организације или установе коју одреди Општина.

*Набавка уџбеника и школског прибора за ученике основних школа*

Члан 14.

Редовним ученицима основних школа на територији општине из породица корисника новчане социјалне помоћи, могу се набавити уџбеници и школски прибор, у складу са могућностима општине и посебном одлуком општине за предметну школску годину.

Набавка уџбеника подразумева набавку нових уџбеника, односно коришћених уџбеника обезбеђених у акцијама које се спроводе у сарадњи са основним школама.

Списак корисника за право из ст. 1. и 2. овог члана сачиниће општински орган надлежан за образовање у сарадњи са основним школама и Центром за социјални рад.

*Животне намирнице*

Члан 15.

Корисницима новчане социјалне помоћи или другим појединцима и породицама који се нађу у изузетно тешкој материјалној ситуацији, може се краткорочно одобрити помоћ у виду основних животних намирница, које ће корисник преузимати у одређеној продавници.

Право из става 1. овог члана утвђује Центар за социјални рад доношењем решења у којем је наведена дневна количина намирница, рок у којем се право користи и трговинска радња где ће се преузимати намирнице.

*Начин остваривања права на помоћ у натури*

Члан 16.

Помоћ у натури из чл. 13-15. ове одлуке утврђује се када се применом метода стручног социјалног рада, због хитности поступања, процени да је то најбољи и најефикаснији начин хитне материјалне помоћи за корисника.

Потребну документацију и процедуру за утврђивање права на помоћ у натури, утврђује Центар за социјални рад.

Средства за помоћ у натури обезбеђује општина, спонзори односно донатори.

**Накнада трошкова сахране**

*Ближи услови за право на накнаду трошкова сахране*

Члан 17.

Накнада трошкова сахране признаје се за:

1) кориснике новчане социјалне помоћи и чланове њихових породица за које носилац остварује право са пребивалиштем, односно боравиштем у местима општине ;

2) лица која немају законске обвезнике издржавања;

3) лица за које трошкове смештаја у установе социјалне заштите у целости сноси буџет Републике Србије;

4) непозната лица или лица непознатог пребивалишта која се нађу на територији општине .

Накнада трошкова сахране може се одобрити и другим лицима која се нађу у тешкој материјалној ситуацији а нису остваривала приходе, немају непокретну и покретну имовину из које би се наведени трошкови могли намирити, са пребивалиштем на територији општине.

*Начин остваривања и висина накнаде трошкова сахране*

Члан 18.

О праву на накнаду трошкова сахране одлучује Центар за социјални рад, поводом захтева надлежног органа Општинске управе – месне канцеларије, месне заједнице, другог лица или по службеној дужности.

Трошкови обухватају основну опрему најниже вредности и радње које су неопходне за обављање сахране покојника.

Трошкови сахране признају се у висини најмање цене у предузећима, која су регистрована за ту делатност са седиштем на територији општине.

**Регресирање трошкова превоза и смештаја у ученичким и студентским**

**домовима**

*Ближи услови за право на регресирање провоза и смештаја ученика у студентским домовима*

Члан 19.

Право на регресирање месечне ђачке карте у висини од 100% имају ученици који редовно похађају основну или средњу школу а која је изван места њиховог становања, и то:

1) из породица корисника новчане социјалне помоћи;

2) без родитељског старања на породичном смештају;

3) самохраних родитеља која су у тешкој материјалој ситуацији;

Редовни ученици и студенти на буџетском финансирању из група наведених у ставу 1. овог члана, који су смештени у ученичким и студентским домовима, имају право на накнаду трошкова смештаја са исхраном у домовима, ако нису корисници стипендија које се исплаћују из буџетских средстава.

Редовни ученици и студенти из става 2. овог члана имају право на накнаду трошкова превоза за два доласка месечно, од места школовања до места пребивалишта у висини повратне аутобуске карте (викенд карта), а они који нису на смештају имају право на накнаду за део трошкова школовања, у износу по одлуци Општине.

*Начин остваривања права на регресирање провоза и смештаја ученика у студентским домовима*

Члан 20.

Право из члана 19. ове одлуке обезбеђује се на предлог надлежног органа Општинске управе, а остварује се преко Центра за социјални рад.

За реализацију права из члана 19. ове одлуке задужен је надлежни секретаријат Општинске управе , а средства се обезбеђују у општинском буџету.

**Регресирање трошкова боравка у предшколској установи**

*Ближи услови за остварење права на регресирање трошкова боравка у предшколској установи*

Члан 21.

Право на бесплатан боравак у предшколској установи имају деца;

1) из породица корисника новчане социјалне помоћи;

2) самохраних родитеља који су у тешкој материјалној ситуацији;

3) са сметњама у развоју;

4) без родитељског старања на породичном смештају.

*Начин остваривања права на регресирање трошкова боравка у предшколској устнови*

Члан 22.

За реализацију права из члана 21. ове одлуке задужен је надлежни секретаријат Општинске управе , а средства се обезбеђују у општинском буџету.

**Право на бесплатну ужину**

*Ближи услови за остварење права на бесплатну ужину*

Члан 23.

Право на бесплатну ужину у основним школама на територији општине имају редовни ученици:

1) из породица корисника новчане социјалне помоћи;

2) самохраних родитеља која су у стању социјалне потребе;

3) деца у сметњама у развоју;

4) без родитељског старања на породичном смештају;

5) из породица које се нађу у тешкој материјалној ситуацији.

*Начин реализације права на бесплатну ужину*

Члан 24.

За реализацију права из члана 23. ове одлуке задужен је надлежни секретаријат Општинске управе а средства се обезбеђују у општинском буџету.

**Финансирање потребне додатне подршке деци и ученицима**

*Ближи услови и нчин финансирања*

Финасирање потребне додатне подршке деци и ученицима обезбеђује се деци и ученицима на основу предлога Интересорне комисије за процену потреба за пружањем додатне образовне, здравствене или социјалне подршке деци и ученицима (ИРК) и то за оне предложене подршке за које нису обезбеђена средства за финансирање у оквиру система образовања, социјалне или здравствене заште.

Средства за додатну подршку се обезбеђују у општинском буџету.

**Подршка деци без родитељског старања за почетак самосталног живота**

*Ближи услови за остварење права на подршку деци без родитељског старања за почетак самосталног живота*

Члан 25.

Право на подршку деци без родитељског старања за почетак самосталног живота обезбеђује се деци која се налазе у хранитељским породицама и установама социјалне заштите за смештај, а за коју Центар за социјални рад процени да им је ова подршка потребна.

Подршком у смислу става 1. овог члана сматра се:

1) подршка за стицање животних вештина за оспособљавање за самосталан живот;

2) обезбеђење средстава за основне животне трошкове (станарина, комунални и други трошкови) најдуже до једне године по изласку из хранитељске породице односно установе социјалне заштите;

3) обезбеђивање средстава за додатно образовање и усавршавање ради бржег односно извеснијег запослења.

*Начин остваривања права на подршку деци без родитељског старања за почетак самосталног живота*

Члан 26.

Право на неки од видова подршке из члана 25. ове одлуке, утврђује Центар за социјални рад, а средства се обезбеђују у општинском буџету.

**Новчана помоћ породице храниоца који је на добровољном служењу војног рока**

*Ближи услови за остварење права на новчану помоћ породице храниоца који је на добровољном служењу војног рока*

Члан 27.

Породица чији се хранилац налази на добровољном служењу војног рока има право на новчану помоћ, ако нема никаквих личних примања, примања по другом основу и не може да оствари друго право из социјалне заштите.

*Начин остваривања права на новчану помоћ породице храниоца који је на добровољном служењу војног рока*

Члан 28.

Право из члана 27. ове одлуке остварује се у висини, по поступку и на начин прописан законом.

Одељење за друштвене делатности Општинске управе води поступак и доноси решење, а исплата средстава се врши преко Центра за социјални рад.

Средства за реализацију овог права обезбеђује општина, а планира их у буџету.

**Бесплатни оброк**

*Садржај права на бесплатни оброк*

Члан 29.

Право на бесплатни оброк састоји се од:

1) једног топлог оброка дневно у народној кухињи; или

2) пакета прехрамбених намирница за припрему оброка у току једног месеца с тим што се количина прехрамбених намирница у једном пакету одређује у зависности од броја чланова породичног домаћинства који остварују право на бесплатан оброк.

*Ближи услови за остварење права на бесплатни оброк*

Члан 30.

Право на бесплатни оброк имају појединац или породица из групе најугроженијих грађана општине, који нису у могућности да самостално задовоље основне животне потребе и имају приходе до износа висине новчане сoцијалне помоћи у складу са законом, за месец који претходи месецу у коме се подноси захтев.

Право на бесплатан оброк може се изузетно признати и лицима чији су укупни месечни приходи до 20% изнад износа новчане сoцијалне помоћи у складу са законом за месец који претходи месецу подношења захтева, која живе у изузетно тешким материјалним условима (самохрани родитељи, вишечлане породице, стари, болесни и особе са инвалидитетом, оболели пензионери са најнижим пензијама, лица погођена eлементарном непогодом и др.).

*Начин утврђивања потребе за остваривања права на бесплатни оброк*

Члан 31.

Право на бесплатни оброк утврђује Центар за социјални рад.

Потребна документа за подносиоце захтева за бесплатни оброк, који нису корисници права на новчану социјалну помоћ, као и процедуру за утврђивања права на бесплатни оброк, утврђује Центар за социјални рад.

Право на бесплатан оброк остварује се за период од годину дана, након чега је корисник дужан да обнови захтев.

*Начин остваривања права на бесплатни оброк*

Члан 32.

Право на бесплатни оброк коришћењем оброка у народној кухињи, обезбеђује се преко Црвеног крста Мерошина.

Право из става 1. овог члана остварује се радним данима, једном дневно током пет радних дана у току седмице.

**Субвенције комуналних услуга**

*Ближи услови за остварење права на субвенције комуналних усуга*

Члан 33.

Право на ослобађање од плаћања комуналних услуга имају корисници новчане социјалне помоћи по прописима о социјалној заштити, из групе старијих лица без породичног старања, за период у ком примају новчану помоћ, ако Општина обезбеди средства за ове намене у текућој години.

Радно способни корисници новчане социјалне помоћи могу у договору са јавним комуналним прдузећем део својих обавеза регулисати кроз друштвено користан рад.

Комуналним услугама у смислу става 1. овог члана сматрају се:

1) услуге испоруке воде;

2) услуге изношења смећа.

*Начин остваривања права на субвенције комуналних услуга*

Члан 34.

Висина износа субвенције (ослобађања) од плаћања испоруке воде, одредиће се посебном одлуком Општинског већа, по члану породице, као и највиши износ за породицу.

Право се реализује у непосредној сарадњи јавног комуналног предузећа у Општини и Центра за социјални рад, без вођења посебног поступка, тако што овлашћени радник Центра за социјали рад, квартално сравњује спискове корисника јавних предузећа, са корисницима новчане социјалне помоћи.

**Накнада трошкова за летовања, зимовања, екскурзије, излете и школу у природи**

*Ближи услови за остварење права на накнаду трошкова за летовања, зимовања, екскурзије, излете и школу у природи*

Члан 35.

Право на накнаду трошкова за летовања, зимовања, организовања школе у природи, могу остварити:

1) деца на смештају у установама социјалне заштите или породичном смештају;

2) деца корисника новчане социјалне помоћи и деца са сметњама у развоју.

*Начин остваривања права на на накнаду трошкова за летовања, зимовања, екскурзије, излете и школу у природи*

Члан 36.

Центар за социјални рад, сходно материјалним могућностима Општине, може да утврди право на накнаду трошкова за летовања, зимовања, организовања школе у природи.

Накнада трошкова из става 1. овог члана врши из буџета Општине.

**Регресирање трошкова медицинских услуга**

*Ближи услови за остварење права на регресирање трошкова медицинских услуга*

Члан 37.

Регресирање трошкова медицинских услуга врши се када се утврди да лице није у могућности да самостално плаћа медицинске услуге или медицинских помагала, а у складу са материјалним могућности Општине за ту намену.

**Помоћ незапосленим студентима**

*Ближи услови за помоћ незапосленим студентима*

Члан 38.

Помоћ незапосленим студентима ради омогућавања праћења програма студија, обезбедиће се незапосленим студентима са територије општине који из материјално-финансијских разлога нису у могућности да у потпуности сносе трошкове студија.

Услове и критеријуме за избор корисника утврђује наделжни орган Општинске управе, а помоћ из става 1. овог члана реализује се преко Центра за социјални рад.

**5. УСЛУГЕ СОЦИЈАЛНЕ ЗАШТИТЕ**

**Помоћ у кући**

Члан 39.

Услуга помоћи у кући пружа се старијима који имају ограничења физичких и психичких способности услед којих нису у стању да независно живе у својим домовима без редовне помоћи у активностима дневног живота, неге и надзора, при чему је породична подршка недовољна или није расположива.

Услуга помоћи у кући доступна је лицима из става 1. овог члана која имају пребивалиште односно боравиште на територији општине.

Приоритет у коришћењу услуге имају:

а) лица старија од 80 година;

б) стара лица са проценјеним I или II степененом потребне подршке;

в) житељи неурбаног дела општине

г) старије особе особе са инвалидитеом

д) занемарене или злостављане старије особе

**Садржај, квалитет, финансирање и учешће корисника у трошковима услуге**

*Садржај и квалитет услуге*

Члан 43.

Услуге помоћ у кући пружа се у складу са ближим условима и стандрдима за пружање услуга социјалне заштите, које је одговарајућим правилником прописао министар надлежан за социјалну заштиту.

*Финансирање и учешће у трошковима услуге*

Члан 44.

Услуге социјалне заштите из ове одлуке финансирају се из средстава буџета општине, а у трошковима услуге учествују корисник, сродник који има законску обавезу и могућност издржавања корисника, као и лица која су преузела обавезу плаћања трошкова пружања услуге.

Критеријуме и мерила за одређивање учешћа корисника у трошковима услуге прописује правлником надлежни орган општине.

Решење о учешћу корисника у трошковима услуге доноси Центар за социјални рад.

**Пружаоци услуге социјалне заштите**

Члан 45.

Пружалац услуге социјалне заштите из ове одлуке, може бити установа социјалне заштите, други овлашћени пружалац услуге социјалне заштите изабран кроз поступак јавне набавке у складу са законом којим се уређују јавне набавке и законом којим се уређује социјална заштита, као и Центар за социјални рад, под условима прописаном законом којим се уређује социјална заштита.

**5. НАЧИН ОСТВАРЕЊА ПРАВА НА СОЦИЈАЛНУ ЗАШТИТУ, ЕВИДЕНЦИЈА И ИЗВЕШТАВАЊЕ**

*Начин остваривања права на материјалну подршку*

Члан 46.

Права на материјалну подршку остварују се на начин прописан одредбама ове одлуке које се односе на конкретну врсту материјалне подршке.

Исплату новчаних износа, по решењу о признатом праву на једнократну новчану помоћ и опрему корисника коме је признато право на смештај у установу социјалне заштите односно другу породицу, врши Центар за социјални рад.

*Начин остварења услуге социјалне заштите*

Члан 47.

Центар за социјални рад, процењује потребу за коришћењем услуге социјалне заштите из ове одлуке, у складу са законом којим је уређена социјална заштита и правилником којим су уређени oрганизација, нормативи и стандарди рада центара за социјални рад.

*Поступање по жалби*

Члан 48.

Против решења Центра за социјани рад, којим се одлучује о праву на материјалну подршку или услугу социјалне заштите из ове одлуке, може се изјавити жалба Општинском већу општине.

*Евиденција и извештавање*

Члан 49.

Центар за социјални рад је дужан да води посебну евиденцију о признатим правима на материјалну подршку и услугама социјалне заштите, а на захтев Општинског већа општине дужан је да достави извештај о признатим правима на материјалну подршку и услугама социјалне заштите, као и о утрошеним средствима.

**6. ОБЕЗБЕЂЕЊЕ СРЕДСТАВА**

*Средства за материјалну подршку и услуге социјалне заштите*

Члан 50.

Средства за остваривање материјалне подршке и услуга социјалне заштите из ове одлуке обезбеђују се у буџету општине, спонзора и донатора и других извора у складу са законом.

Средства за финансирање материјалне подршке и услуга социјалне заштите из чл. 4. и 5. ове одлуке обезбеђују се и учешћем корисника, њихових сродника обавезних на издржавање и трећих лица, у складу са законом.

Обим и услови за остваривање материјалне подршке и услуга социјалне заштите из чл. 4. и 5. ове одлуке зависе од расположивих средстава у буџету општине.

*Средства за услове за рад, опрему, материјалне трошкове и рад особља*

Члан 51.

У буџету општине обезбеђују се и средства за:

1) законом прописане услове за рад Центра за социјални рад и других пружалаца услуга социјалне заштите преко којих се обезбеђују услуге социјалне заштите у складу са законом и овом одлуком;

2) одговарајућу опрему, основна средства, адаптацију и инвестиционо и текуће одржавање простора Центра и других пружалаца услуга социјалне заштите преко којих се обезбеђују услуге социјалне заштите у складу са законом и овом одлуком;

3) средства за материјалне трошкове настале у поступку утврђивања права на материјалну подршку и услуге социјалне заштите из ове одлуке;

4) надокнаде за плате запослених однонсо ангажованог особља за пружање услуга социјалне заштите, а на основу уговора са општином односно, на основу решења и закључака надлежног општинског органа општине - председника општине или Општинског већа.

*Трошкови рада сталне комисије за попис и процену имовине лица која се налазе под старатељством*

Члан 52.

Средства за рад сталне комисије за попис имовине лица под старатељством, чија је обавеза постојања и рада прописана законом којим су уређени породични односи, обезбеђују се за лица стављена под старатељство, која немају приходе и која из сопствених прихода и имовине не могу подмирити иста, а да се тиме не угрози њихово издржавање.

Комисију, сагласно закону, формира Центар за социјални рад као орган старатељства.

Средства се обезбеђују буџетом општине, а реализују преко Центра за социјални рад на основу трошковника комисије, одобреног од стране председника општине.

Ако министар надлежан за породичну заштиту пропише актом да ће се средства за финансирање сталне комисије обезбедити у буџету надлежног министарства, Центар за социјалнеи рад ће сва средства добијена за те намене од општине вратити у буџет општине одмах по добијању истих из буџета Републике.

*Средства за обезбеђење бесплатног оброка и рад Народне кухиње*

Члан 53.

Средства за рад Народне кухиње посебно се планирају и обезбеђују у буџету општине и из других извора.

Ако Организација Црвеног Крста, друго правно или физичко лице, или други орган власти или организација, набави или на други начин обезбеди прехрамбене намирнице за потребе корисника бесплатног оброка из чл. 29-32. ове одлуке, садржина и начин испоруке пакета прехрамбених намирница биће уређена посебним актом.

*Средства за рад мобилног тима за услуге неодложних интервенција*

Члан 54.

Рад мобилног тима за пружање услуга неодложних интервенција, прописаних законом којим је уређена социјална заштита, финансира се из буџета општине.

**7. ПРЕЛАЗНЕ И ЗАВРШНЕ ОДРЕДБЕ**

Члан 55.

Ступањем на снагу ове одлуке престаје да важи Одлука о проширеним правима и услугама у социјалној заштити на подручју Општине Мерошина („Службени лист општине града Ниша'', бр. 77/2012)

Члан 56.

Ова одлука ступа на снагу осмог дана од дана објављивања у „Службеном листу града Ниша“.

Број:02-318

У Мерошини, 08.05.2017.године

**СКУПШТИНА ОПШТИНЕ МЕРОШИНА**

Председник,

Горан Микић